རང་ཅག་གི་སྐྱེས་ཆེན་མི་ལ་རས་པའི་རྣམ་མགུར་ལ་མཇལ་ཚེ།འདི་ལྟར་ཡོད་དེ།ཁོང་གི་བླ་མ་མར་པ་ལོ་ཙཱ་བས།ཐོས་པ་དགའ་ལ་དངོས་སུ་ཆོས་ལུང་མ་གནང་གི་གོང་ལ།གསས་མཁར་དང་ཡང་ན་མཆོད་རྟེན་བཞེངས་སུ་བཅུག་པ་རེད།དེ་ལ་མི་སུ་དང་གང་གིས་ཀྱང་རོགས་རམ་དང་།སྟབས་བདེ།ཕན་འདོགས་བྱ་རུ་མ་བཅུག་པར།ཐོས་པ་དགའ་ཁོ་ནས་ས་སྐྱས་རྡོ་སྐྱས་དང་།ཆུ་ལེན་རྡོ་རྩིག་མཐའ་གཅིག་ཏུ་མཛད་དེ་བཞེངས་སུ་བཅུག་པ་རེད།དེར་ཐོས་པ་དགའི་རྒྱབ་ལ་ཆུ་བུར་བྱུང་ནས་སྲ་འབུར་དུ་གྱུར་རུང་།བླ་མ་ནས་ཁ་ཡ་མ་བྱས་པ།ཡང་ཉིན་ཞིག་རོང་སྟོན་ཡིན་ན་སུ་ཞིག་ནས་ཐོས་པ་དགའ་ལ།རྩིག་རྡོ་ཞིག་གིས་ཕན་འདོགས་བྱས་པ་ལ།བླ་མ་གཟིགས་ཞིབ་ཏུ་ཕེབས་ནས་ཕྱག་མཛུབ་མཛད་དེ།ས་ས་མལ།རྡོ་རྡོ་མལ་དུ་རེ་རེ་ནས་ཕྱིར་བསྐྱལ་དུ་བཅུག་པ།དེ་ཐམས་ཅད་ནི་བླ་མ་མར་པས་སློབ་མ་མི་ལ་ལ།དཀའ་སྦྱོང་སྤྲད་པ་འབའ་ཞིག་ཏུ་བལྟས་ཆོགདེ་ནི་ཏག་ཏག་བླ་མ་རང་གི་ཕུགས་འདུན་གཞི་བྱས།སློབ་མའི་མ་འོངས་འབྲས་ལེགས་ཀྱི་ཆེད་དང་།ཡང་ན་རང་ལམ་རང་བསྐྱོད་ལ།སུ་དང་གང་གི་རོགས་རམ་དང་།ཕན་འདོགས།སྙིང་རྗེ།གདུང་སེམས་ཀྱིས་ཅི་ཡང་མི་ཕན་པས་ན།ཨུ་ཚུགས་མཐའ་སྐྱེལ་གྱིས་ལུས་ལ་དཀའ་བ་སྤྱོད་དུ་བཅུག་ཅིང་སེམས་ལ་སྦྱོང་བ་མཛད་དུ་བཅུག་ན།ལུས་སེམས་གཉིས་ཀ་ལ་འཇིགས་མེད་ཀྱི་གོ་ཆ་སྤྲས་དང་སྤྲོ་བཞིན་ཡོད་པར་བལྟས་ཆོགདེ་ནི་ལྕགས་ཀྱི་མི་ལ་ལྕགས་ཀྱི་སྙིང་གི་འཕེར་བཟོ་དོད་ཆེད་དོ།།དེ་བས།དོན་བྱ་གང་དང་གང་ལ་ཡང་།དཀའ་སྦྱོང་མ་སོང་བ་ཡིན་ན།བདེ་མོ་སྐྱིད་པོ་ངང་འབྲས་བུ་གཡུར་དུ་ཟ་བ་ལེན་འདོད་པ་ནི་རི་བོང་གི་རྭ་དང་མཁའ་ཡི་པདྨོ་བཞིན་ནོ།།དེར་གློག་བརྙན་རང་དུ་འདི་ལྟར་གསལ་ཏེ།ཕ་གང་དེས་རང་གི་བུ་མོ་གཉིས་ལ་ཆུང་དུས་ནས།ལུས་སྦྱོང་གི་དཀའ་བ་གང་མང་ཞིག་སྤྲད་དེ།བྱིས་པ་རང་བདག་བུ་ཕྲུག་གཞན་དང་ལྷན་དུ་འཛོམས་ཏེ་དགའ་དགོད་རྩེད་གཡེང་ལ་རོལ་འདོད་པའི་དུས་ཚོད་མ་གནང་བར།དུས་བཅད་འཆར་གཞི་ལྟར་དུ།ནངས་སྔ་མོ་སྔ་སེ་ལངས་ཏེ་ཞིང་བར་དུ་རྒྱུག་ཤར་བྱ་རུ་བཅུག་པ།ཡང་རྡོ་ཐེམ་ལ་ཡར་འཛེག་མར་འབབ་བྱ་རུ་བཅུག་པ།ཆུ་ལ་མཆོང་དུ་བཅུག་པ་སོགས་དཀའ་སྡུག་གང་འཚམ་སྤྲད་པ་ལྟ་བུའོ།།འདི་ལྟར།རང་འཇོན་རང་རྩལ་གང་དེ་འབུར་དུ་ཐོན་ཆེད།རྨང་གཞི་བརྟན་པོ་ཡོང་རྒྱུ་ནི་རབ་ཏུ་འགངས་ཆེན་ཡིན་པས།ཐོག་མའི་གྲ་སྒྲིག་གི་སྒང་ལ།འཁྲིད་མཁན་གྱི་ངོས་ནས་སྙིང་རྗེ་དང་ཤ་ཚ།ཡ་ང་།བག་འཁུམ་གང་ཡང་བརྟེན་མི་རུང་བ་རེད།ཡང་སློབ་མཁན་གྱི་ངོས་ནས།ཐམས་ཅད་ཀྱི་རྩ་བ་ནི་རང་བློ་རང་ལུས་ཀྱི་རང་བརྟེན་རང་གཞོལ་ལ་འབད་པ་ལས།གང་གིས་ཅང་རྔོ་མི་ཐོགས་པར་འདུ་ཤེས་རྙེད་ཆེད།དཀའ་སྦྱོང་ཚད་མེད་ལ་སྦྱོར་བ་རེད།